**Πειραιάς, 28.01.2014**

**ΔΕΛΤΙΟ ΤΥΠΟΥ**

**Μαθαίνουμε για την Ευρώπη στα σχολεία**

**Πρόγραμμα EuropeStARTS**

Στο πλαίσιο της Διεθνοποίησης των Πανεπιστημίων, το Τμήμα Διεθνών και Ευρωπαϊκών Σπουδών της Σχολής Οικονομικών Διεθνών & Επιχειρηματικών Σπουδών του Πανεπιστημίου Πειραιώς με την ευκαιρία της ολοκλήρωσης του Ευρωπαϊκού Προγράμματος Jean Monnet **"Bringing Europe to School Teachers (Β.Ε.S.T)"** και την έναρξη του προγράμματος **«Η Ευρώπη στα Σχολεία μέσω της Τέχνης και των Προσομοιώσεων (EuropeStARTs)»** με επιστημονική υπεύθυνη τη Λέκτορα Δρ. Φωτεινή Ασδεράκη διοργάνωσε εκδήλωση την Παρασκευή 17 Ιανουαρίου στο Γραφείο του Ευρωπαϊκού Κοινοβουλίου στην Ελλάδα. Όπως ανέφερε η κα Ασδεράκη το Τμήμα Διεθνών κι Ευρωπαϊκών Σπουδών του Πανεπιστημίου Πειραιώς με το υψηλό ανθρώπινο δυναμικό που διαθέτει αντιλαμβάνεται την επιμόρφωση των εκπαιδευτικών και κατ’ επέκταση των μαθητών, των αυριανών πολιτών πάνω στις σύγχρονες ευρωπαϊκές εξελίξεις, ως μέρος της κοινωνικής του αποστολής.

Στο χαιρετισμό που απηύθυνε ο Γενικός Γραμματέας του Υπουργείου Παιδείας και Θρησκευμάτων, Καθηγητής Αθανάσιος Κυριαζής, επισήμανε τις ευκαιρίες που ανοίγονται για τους Έλληνες εκπαιδευτικούς και τα σχολεία από την αύξηση του ποσού που θα διατεθεί στην Ελλάδα μέσω του προγράμματος Erasmus+. Το Μέλος του Συμβουλίου του Πανεπιστημίου Πειραιώς, Καθηγητής Αθανάσιος Πλατιάς ανέφερε ότι το Τμήμα Διεθνών κι Ευρωπαϊκών εφαρμόζει καινοτόμες μεθόδους διδασκαλίας - όπως οι ασκήσεις προσομοίωσης, οι ρητορικοί διαγωνισμοί, ο κινηματογράφος ως εργαλείο διδασκαλίας – και ανέπτυξε πώς αυτές οι μέθοδοι μπορούν να εφαρμοσθούν για τη διδασκαλία ζητημάτων ευρωπαϊκού ενδιαφέροντος από τους δασκάλους μέσα τις τάξεις. Χαιρετισμό απηύθυνε και ο Υπεύθυνος Δημοσίων Σχέσεων του Γραφείου του Ευρωπαϊκού Κοινοβουλίου στην Ελλάδα. Κεντρικός ομιλητής της εκδήλωσης ήταν ο Καθηγητής Παναγιώτης Ήφαιστος, Πρόεδρος του Τμήματος Διεθνών και Ευρωπαϊκών Σπουδών, Πανεπιστημίου Πειραιώς, με θέμα «Η Ευρωπαϊκή Ένωση σε μετάβαση». Ο ομιλητής επεσήμανε ότι «η συναινετική προσέγγιση λήψης αποφάσεων τίθεται σε κίνδυνο ενόσω δεν επιτυγχάνεται η κοινωνική ενοποίηση πλην επιδιώκεται βαθύτερη οικονομική οργάνωση που ευνοεί τα μεγάλα κράτη και τις ισχυρές οικονομίες τους» και τόνισε την ανάγκη για μια «ριζική θεσμική, πολιτική και στρατηγική μεταρρύθμιση που μέχρι στιγμής κανείς δεν πρότεινε» ενώ υπογράμμισε «ότι υπό ορισμένες προϋποθέσεις αυτό θα μπορούσε να το κάνει η Ελλάδα επί προεδρίας της».

Στις 18 και 19 Ιανουαρίου 2014 πραγματοποιήθηκε στο Πανεπιστήμιο Πειραιώς η επιμόρφωση των συμμετεχόντων εκπαιδευτικών, μεταπτυχιακών φοιτητών και υποψηφίων διδακτόρων στο πρόγραμμα **EuropeStARTS**. Η μεγάλη συμμετοχή στο πρόγραμμα αποδεικνύει τη θέληση των Ελλήνων εκπαιδευτικών για συνεχή κατάρτιση και βελτίωση του έργου που προσφέρουν στους μαθητές τους. Στόχος του προγράμματος είναι η γεφύρωση των διαφορετικών βαθμίδων της εκπαίδευσης και η δημιουργία ενός ενεργού

δικτύου ανταλλαγής απόψεων και καλών πρακτικών μεταξύ των εκπαιδευτικών και των φοιτητών που συμμετέχουν στο πρόγραμμα και των πανεπιστημιακών καθώς και η δημιουργία νέων παιδαγωγικών εργαλείων για τους μαθητές. Τα εργαλεία που θα χρησιμοποιηθούν στο πρόγραμμα είναι η προσομοίωση Ευρωπαϊκών οργάνων και η παραγωγή ενός καινοτόμου υλικού για την Ευρώπη, με τη συνεργασία του Ερευνητικού Εργαστηρίου CosyLlab του Τμήματος Ψηφιακών Συστημάτων του Πανεπιστημίου Πειραιώς .

Μπορείτε να βρείτε τις φωτογραφίες από το πρώτο διήμερο της επιμόρφωσης για το EuropeStARTS και από την εναρκτήρια εκδήλωση [εδώ](http://www.europestarts.eu/fotografies-apo-to-proto-epimorfotiko-seminario/).

Περισσότερες πληροφορίες μπορείτε να βρείτε στην ιστοσελίδα του προγράμματος <http://www.europestarts.eu/el/> και στην επίσημη σελίδα του προγράμματος στο [Facebook](https://www.facebook.com/europestarts?ref=hl)